b"\n_START_ARTICLE_\nMarble Arch\n_START_PARAGRAPH_\nMarble Arch er et monument rett ved Speakers' Corner i Hyde Park, London. Det st\xc3\xa5r i den vestlige enden av Oxford Street. Navnet brukes ogs\xc3\xa5 om plassen monumentet st\xc3\xa5r p\xc3\xa5, omr\xc3\xa5det like rundt, og Marble Arch undergrunnsstasjon._NEWLINE_Monumentet er bygget som en triumfbue, og ble designet av John Nash i 1828. Det er basert p\xc3\xa5 Konstantinbuen i Roma, og er bygget i hvit Carraramarmor. Den ble opprinnelig reist p\xc3\xa5 The Mall en portal foran Buckingham Palace (som i sin n\xc3\xa5v\xc3\xa6rende form ogs\xc3\xa5 er tegnet av Nash), men man fant raskt ut at \xc3\xa5pningen var for smal til at monarkens vogn kunne kj\xc3\xb8re gjennom. Den ble derfor flyttet til sitt n\xc3\xa5v\xc3\xa6rende sted i 1851._NEWLINE_Buen st\xc3\xa5r like ved Tyburn, der offentlige henrettelser ble utf\xc3\xb8rt i Tyburngalgen, ogs\xc3\xa5 kjent som Tyburntreet, mellom 1388 og 1793. En plakett som markerer stedet er satt ned p\xc3\xa5 en trafikk\xc3\xb8y like ved._NEWLINE_Marble Arch ble fredet i 1970."